তলিয়ে যাওয়া চিনা পর্যটককে উদ্ধার করে হেফাজতে নিল পুলিশ। চিন থেকে এক পর্যটক দিঘায় বেড়াতে এসে সমুদ্রে তলিয়ে যাচ্ছিলেন। ভাসতে ভাসতে ওল্ড দিঘার সি হক ঘোলার কাছে পাথরে ঘষা খেয়ে আহত অবস্থায় ভাসছিলেন তিনি। স্থানীয় দুই যুবক উদ্ধার করে দিঘা হাসপাতালে তাঁকে ভর্তি করেন। দিঘা কোস্টাল থানার পুলিশ ওই পর্যটককে নিজেদের হেফাজতে নিয়েছে। প্রাথমিক চিকিৎসার পর পুলিশ থানায় এনে রেখেছে তাঁকে।
তিনি জানিয়েছেন, তাঁর নাম এমভি সুইং। সকালে দিঘায় এসে পাড়ে তাঁর ব্যাগ রেখে ওল্ড দিঘার ঘাটে স্নানে নেমে পড়েন। তার পরই ঢেউয়ের টানে তলিয়ে যান। নুলিয়ারা দেখতে পেয়ে ছুটে যায় উদ্ধারের জন্য। তবে সাঁতার জানতেন বলেই প্রাণে বেঁচে যান এই পর্যটক । তাঁর পাসপোর্ট, ভিসা-সহ ব্যাগটি চুরি গিয়েছে। পুলিশ চেষ্টা চালাচ্ছে ওই ব্যাগ উদ্ধারের জন্য। 
এত সকালে কোথা থেকে কী ভাবে এলেন এই পর্যটক এবিষয়ে এখন কিছু আতঙ্কের কারণে বলতে পারছেন না। পূর্ব মেদিনীপুর জেলার কাঁথির অতিরিক্ত পুলিশ সুপার ইন্দ্রজিৎ বসু বলেন, ‘‘এক চিনের নাগরিককে আমরা উদ্ধার করেছি। কিন্তু ওঁর কাছ থেকে কোনও ভিসা-পাসপোর্ট কিছুই পাওয়া যায়নি। উনি কী ভাবে এখানে এলেন তাও উনি ঠিকঠাক ভাবে বলতে পারছেন না। আমরা ওঁকে আমাদের হেফাজতে রেখে ওঁর ভিসা এবং পাসপোর্ট নম্বর চেয়েছি। এবং এই ব্যাপারে তদন্ত শুরু হয়েছে। উনি কীভাবে কোথা থেকে এখানে এসে পৌঁছলেন তা খতিয়ে দেখা হচ্ছে।’’